Boerboel

'n Boerboel is 'n Suid-Afrikaanse hond wat spesifiek vir waghonddoeleindes geteel is. Die honde is geskiedkundig aangehou vir beskerming teen aanvalle van wilde diere.

Rasgeskiedenis 
Boerboelle is die enigste honde wat uitsluitlik in Suid-Afrika geteel is as waghonde. Dit word algemeen aanvaar dat die ras se oorsprong 'n kruis is tussen inheemse honde uit Afrika en spesies wat ingevoer is tydens die Europese vestiging in die Kaap. De Beers het in 1928 bullmastiff honde ingevoer om die myne te bewaak, welke ras ook gekruis was met boerboelle.

Voorkoms en karaktereinskappe 

Hoewel daar verskeie verenigings bestaan wat boerboelle registreer, elk met hul eie rasstandaarde, is daar 'n algemene konsensus oor die mees opvallende aspekte.

Die boerboel is ’n groot hond met 'n indrukwekkende en ontsaglike, kragtige voorkoms. Die hond het 'n prominente en goed ontwikkelde spierstelsel met veerkragtige beweging. Die vel is dik, los met matige plooie op die voorkop. Die pels is kort en glad, met ’n digte haarbedekking oor die hele hond. Die erkende kleure is alle skakerings van geel, bruin, briekwa, of swart. 

Die boerboel se kop is kort, breed, diep, blokkig en gespierd en met goed gevulde wange en kan swart gemaskerd wees.

Die mees gesogde karaktereienskap is die boerboel se getrouheid en gewilligheid om sy familie te beskerm (beskermingsdrang) as gevaar dreig. Ander eienskappe is gehoorsaamheid en intelligensie, met 'n selfversekerde en vreeslose houding.

Beperkings in die res van die wêreld 
 In 2002 het Roemenië die invoer van die Boerboel verbied en die eienaarskap van die hond beperk.
 In 2010 is die Boerboel verban in Denemarke omdat dit 'n veghond sou wees.
 In 2011 het Rusland die Boerboel as 'n besonder gevaarlike ras aangewys, onderhewig aan verpligte registrasie en sertifisering.
 Die Oekraïne het die Boerboel as 'n gevaarlike hond geklassifiseer, onderworpe aan verpligte mikroskyfie, muilband en siviele aanspreeklikheidsversekering.

Boerboele word ook verbied of beperk in

 Frankryk
 Fairfield, Iowa
 Maleisië
 Katar
 Genève, Switserland
 Mauritius
 Bermuda
 Singapoer—bestaande honde moet aanspreeklikheidsversekering van ten minste $100,000 hê, sterilisasie, mikroskyfie em muilband.
 Denemarke — boerboele moet te alle tye gemuilband en aan 'n leiband in die openbaar wees.
 Romenië — beperkings op eienaars (ouderdom bo 18, moet fisies en geestelik geskik wees om 'n boerboel aan te hou).
 Tunisië    
 Faroëreilande       
 Turks- en Caicoseilande

Eksterne skakels 

 World Wide Boerboels 
 Boerboel International
 Boerboels UK
 The UK Boerboel Club 
 SABBA USA 
 SABBA/SABT
 Kennel Union of South Africa 
 Boerboel Breeders Australia 
 Russian Boerboel Site
 Russian Boerboel Board 
 The Norwegian Boerboel Assosiation

Verwysings 

Honde